АҞӘА, абҵара 17— Sputnik. Аԥшьаша, абҵара 16 рзы иааиԥмырҟьаӡакәа Аԥсны Аҳәынҭқарраҿы инхо Урыстәыла атәылауаа хаз игоу рыхәҭак хәшәылеи медицинатә хархәагалеи реиқәыршәаразы Аԥсни Урыстәылеи рыбжьара Аиқәшаҳаҭра иалацәажәеит Урыстәыла аиҳабыра рҟны. Абри атәы аанацҳауеит РИА Новости Урыстәыла аиҳабыра рсаит аҟны ицәыргоу аӡбрақәа реиқәыԥхьаӡа шьаҭас иҟаҵаны.
Аиқәшаҳаҭра анапы аҵаҩуп 2017 шықәса рашәарамза 22 рзы Москва ақалақь аҟны. Аиқәшаҳаҭра азырхоуп иааиԥмырҟьаӡакәа Аԥсны Аҳәынҭқарраҿы инхо Урыстәыла атәылауаа хаз игоу рыхәҭак арецептқәа рыла зыда ԥсыхәа рымам хәшәылеи медицинатә хархәагалеи реиқәыршәара.
Азакәан апроект иахәаԥшит, ибзиоуп ҳәагьы ахырҳәааит абҵара 7 рзы Урыстәылатәи Афедерациа аиҳабыра азакәанԥҵаратә усуразы акомиссиаҿы.
Уаанӡа, иааиԥмырҟьаӡакәа Аԥсны Аҳәынҭқарраҿы инхо Урыстәыла атәылауаа хаз игоу рыхәҭак хәшәылеи медицинатә хархәагалеи реиқәыршәаразы Аԥсни Урыстәылеи рыбжьара Аиқәшаҳаҭра инақәыршәаны Аԥсны Агәабзиарахьчара аминистрраҿы иаздырхиахьан альготақәа зҭатәу рсиеи ихымԥадатәиу ахәшәқәа рреестри.
"Афедералтә закәан апроект ибзиоуп ҳәа ахҳәаазааит, Аҳәынҭқарратә Думахь инагазааит ишьақәыргылоу аԥҟарала" ҳәа аҳәоит аиқәыԥхьаӡаҟны.